b'\n_START_ARTICLE_\nGeologisk CO2-lagring\n_START_PARAGRAPH_\nGeologisk CO\xe2\x82\x82-lagring (ogs\xc3\xa5 kaldet CCS efter engelsk: Carbon Capture and Storage) betegner processer, hvorved CO\xe2\x82\x82 lagres fysisk i underjordiske hulrum eller lagres som kemiske forbindelser, hvor molekyl\xc3\xa6rt CO\xe2\x82\x82 indlejres i et mineral, og p\xc3\xa5 denne m\xc3\xa5de oph\xc3\xb8rer med at v\xc3\xa6re rent CO\xe2\x82\x82. Begge de to n\xc3\xa6vnte metoder er almindeligt anerkendt som mulige partielle l\xc3\xb8sninger p\xc3\xa5 klimaproblematikken, hvorved det globale kulstofkredsl\xc3\xb8b kan \xc3\xa6ndres med nye flux\'er og reservoirer.\n_START_SECTION_\nLagring af CO2 i undergrunden\n_START_PARAGRAPH_\nKuldioxidkoncentrationen i atmosf\xc3\xa6ren \xc3\xb8ges med menneskets teknologiske udvikling. Ganske vist bliver moderne teknologi b\xc3\xa5de renere og mere effektiv end gammel, men der er mere af den og den gamle bliver for sj\xc3\xa6ldent kasseret. Samtidig er gamle U-lande p\xc3\xa5 vej til at blive I-lande med tilh\xc3\xb8rende forbrug og CO\xe2\x82\x82-udledning. Det kan derfor blive n\xc3\xb8dvendigt at reducere kuldioxidkoncentrationen i atmosf\xc3\xa6ren direkte "f\xc3\xb8r det g\xc3\xa5r galt"._NEWLINE_Lagring af CO\xe2\x82\x82 kan enten ske i kemisk ren form i dybe underjordiske kamre, eller bundet i uorganiske mineraler som fx FeCO\xe2\x82\x83. Fordelen ved det f\xc3\xb8rstn\xc3\xa6vnte er at det er simplere. Fordelen ved det sidstn\xc3\xa6vnte er, at risikoen for utilsigtede udslip med katastrofale konsekvenser begr\xc3\xa6nses markant.\n_START_SECTION_\nSuccesfuld langtidslagring af CO2 i basalt\n_START_PARAGRAPH_\n"Nydannet" vulkansk basalt reagerer med kuldioxyd opl\xc3\xb8st i vand under dannelse af kalksten og kan dermed anvendes til langtidssikker geologisk CO2-lagring.\n_START_SECTION_\nFordele og ulemper ved Fysisk / Kemisk lagring\n_START_PARAGRAPH_\nFordelene ved fysisk lagring ligger lige for; den n\xc3\xb8dvendige viden og teknologi eksisterer allerede i dag. Ulemperne lige s\xc3\xa5; faren for udslip eksisterer \xe2\x80\x93 med garanterede katastrofale f\xc3\xb8lger. De meget store m\xc3\xa6ngder n\xc3\xb8dvendig lagerplads g\xc3\xb8r ogs\xc3\xa5 ideen sv\xc3\xa6rt spiselig for mange eksperter. Eksempelvis vil et stort kulfyret kraftv\xc3\xa6rk med et \xc3\xa5rligt CO\xe2\x82\x82 udslip p\xc3\xa5 8 millioner ton kr\xc3\xa6ve 10 millioner kubikmeter underjordisk plads om \xc3\xa5ret. Hvis kraftv\xc3\xa6rket har en levetid p\xc3\xa5 30 \xc3\xa5r bliver det til 300 millioner kubikmeter udledt CO\xe2\x82\x82. S\xc3\xa5 store underjordiske kamre, er der endnu ikke fundet mange af. Alternativt kan man selvf\xc3\xb8lgelig flytte rundt p\xc3\xa5 CO\xe2\x82\x82\'en med r\xc3\xb8r eller lastbiler, men det koster naturligvis ogs\xc3\xa5 penge og energi._NEWLINE_Kemisk lagring af CO\xe2\x82\x82 i form af mineraler har mange fordele i forhold til fysisk lagring. N\xc3\xa5r CO\xe2\x82\x82\'en er bundet slipper den ikke fri igen, m\xc3\xa5 siges at v\xc3\xa6re den vigtigste. M\xc3\xa6ngden af CO\xe2\x82\x82 bundet i karbonater er 40.000 gange st\xc3\xb8rre end m\xc3\xa6ngden i atmosf\xc3\xa6ren. Selv hvis man forestiller sig en total lagring af CO\xe2\x82\x82 i karbonat vil der derfor ikke komme relativt meget mere til. I mods\xc3\xa6tning hertil st\xc3\xa5r opbevaring i oceanerne, som kun indeholder 52 gange mere CO\xe2\x82\x82 end atmosf\xc3\xa6ren._NEWLINE_Karbonatlagring er klart at foretr\xc3\xa6kke frem for fysisk og/eller maritim lagring, omend der stadig er et stykke vej f\xc3\xb8r metoden kan implementeres industrielt._NEWLINE_Selvom CO\xe2\x82\x82 lagring ser lovende ud, er de fleste forskere enige om at det ikke er en permanent l\xc3\xb8sning, men blot et mellemstadie p\xc3\xa5 vej mod en mere b\xc3\xa6redygtig fremtid. Den nye l\xc3\xb8sning p\xc3\xa5 klimaproblematikken m\xc3\xa5 indeholde energiproduktion uden eller kun med minimalt udslip af drivhusgasser. Nutidige eksempler herp\xc3\xa5 er de vedvarende energiformer vindenergi, vandkraft og solenergi samt atomenergi. Om hvorvidt det er n\xc3\xb8dvendigt og anbefalelsesv\xc3\xa6rdigt at forske og investere i en midlertidig l\xc3\xb8sning er til stor debat. Modstandere mener ikke det er uoverkommeligt at springe melleml\xc3\xb8sningen over og alene satse p\xc3\xa5 vedvarende energi eller atomkraft.\n_START_SECTION_\nHvorfor overhovedet oplagre CO2?\n_START_PARAGRAPH_\nDe sidste 150 \xc3\xa5r er koncentrationen af CO\xe2\x82\x82 i atmosf\xc3\xa6ren vokset markant. Mange forskere mener, at dette skyldes menneskers udledning i forbindelse med produktion og udvikling. Hvis der udvikles b\xc3\xa6redygtige eller ligefrem CO\xe2\x82\x82-neutrale produktionsmetoder, kan den menneskelige udledning mindskes. Et eksempel p\xc3\xa5 en metode til CO\xe2\x82\x82-neutralisering, som ikke kr\xc3\xa6ver total oml\xc3\xa6gning af de nuv\xc3\xa6rende produktionsmetoder, er lagring af CO\xe2\x82\x82 i undergrunden eller i mineralske bjergarter. Dette forekommer lettere end mange alternativer \xe2\x80\x93 hvis CO\xe2\x82\x82\'en kan hentes ud af fabrikkens r\xc3\xb8gafgasning, fordi man s\xc3\xa5 ikke beh\xc3\xb8ver \xc3\xa6ndre p\xc3\xa5 den almindelige produktionsprocedure.\n_START_SECTION_\nCO2 som drivhusgas\n_START_PARAGRAPH_\nAf de n\xc3\xa6vnte gasarter er kuldioxid den mindst effektive drivhusgas. De andre gasarter kan absorbere mere energi i form af lys i det energirige infar\xc3\xb8de spektrum og/eller har en l\xc3\xa6ngere levetid i atmosf\xc3\xa6ren end CO\xe2\x82\x82. Kuldioxid som drivhusgas kommer kun til udtryk i forhold til de andre n\xc3\xa6vnte i kraft af dens voldsomt h\xc3\xb8jere koncentration i atmosf\xc3\xa6ren. Samt at koncentrationen har v\xc3\xa6ret st\xc3\xb8t stigende de sidste 100 \xc3\xa5r._NEWLINE_Vanddampkoncentrationen er meget varierende og stammer n\xc3\xa6sten udelukkende fra fordampning fra have og s\xc3\xb8er. Da fordampningen \xc3\xb8ges med temperaturen dannes en positiv feedback._NEWLINE_For at f\xc3\xa5 et let overblik over udviklingen i drivhuseffekten omregnes alle drivhusgasser til CO\xe2\x82\x82-\xc3\xa6kvivalenter.\n_START_SECTION_\nOlieproduktion\n_START_PARAGRAPH_\nVed olieproduktion frig\xc3\xb8res diverse gasser, hovedsageligt metan fra r\xc3\xa5olien ved udgasning. Kondensatet er flydende i dybden, men gasserne frig\xc3\xb8res ved det lave tryk p\xc3\xa5 jordoverfladen. Mange steder afbr\xc3\xa6ndes naturgassen i pyrolyset\xc3\xa5rne af sikkerhedshensyn, mens det i Nords\xc3\xb8en indsamles til forbrug. CO\xe2\x82\x82 fra r\xc3\xa5olien udledes, med yderst f\xc3\xa5 undtagelser, direkte til atmosf\xc3\xa6ren. CO\xe2\x82\x82 i r\xc3\xa5olien kommer fra bakteriers metabolisme, f\xc3\xb8r aflejringen dr\xc3\xa6bte disse.\n_START_SECTION_\nMerudvinding\n_START_PARAGRAPH_\nDa oliefelterne er gast\xc3\xa6tte, kan CO\xe2\x82\x82 pumpes ned og \xc3\xb8ge trykket som i en sprayd\xc3\xa5se. Dette kan \xc3\xb8ge de dybere boringers indvindingsgrad, efterh\xc3\xa5nden som olien fjernes._NEWLINE_Omtrent 30 til 50 millioner tons CO\xe2\x82\x82 pumpes \xc3\xa5rligt ned i amerikansk kontrollerede oliefelter. Dette kan forekomme attraktivt, da man allerede har stor viden om kuls, olies og gas\' geologi og indt\xc3\xa6gterne fra den \xc3\xb8gede olieudvinding kan tr\xc3\xa6kkes fra udgifterne til CO\xe2\x82\x82-nedpumpningen. Ulemper er bl.a., at gamle oliefelter ofte ligger meget spredt og ikke har s\xc3\xa6rlig stor kapacitet hver for sig. Ligesom efterf\xc3\xb8lgende afbr\xc3\xa6nding af den ekstra udvundne olie antagelig vil eliminere hele den opn\xc3\xa5ede reduktion i CO\xe2\x82\x82-udledning.'